Folketing
2014-01-21

Vi havde fra konservativ side lovet at redegøre for vores holdning her ved andenbehandlingen. Vi er af den overbevisning, at det her forbud mod fiksering er et godt skridt i den rigtige retning i forhold til dyrevelfærden i de danske svinestalde, og det er jo også en samlet arbejdsgruppe om hold af svin, der kommer med de anbefalinger, der ligger i lovforslaget. Derfor er vi også enige i det indholdsmæssige i forslaget. Der er dog en ændring i forhold til arbejdsgruppens anbefalinger, og det er, at ministeren netop har trukket ikrafttrædelsesdatoen frem til 2015 frem for 2021 – og af hensyn til at få processen hurtigt i gang er det selvfølgelig ganske forståeligt. Sagen er jo bare den, at hvis man skal sikre gode forhold for den enkelte gris, ja, så hjælper det faktisk ikke ret meget, hvis vi flytter produktionen af svin ud af landet – for grisen får det ikke bedre af at flytte til Tyskland og Polen; den får det bedre af at få gode forhold i den stald, den bor i.